Diversa texti, literaturaji, Idokursi ed Idofilmi
#000006
L'arkivo dil olima Editerio Krayono
#000008
La du mijorni di laboro dum l’Ido-renkontro di Tallinn eventis en tre moderne equipita konfereyo di ula granda e bela nova edifico luxoza proxim la portuo.Ni disponis videoprojektoro quan parolanti uzis por vidigar ad omni la skreno di sua komputoro. La konfero esis duktata da Anvarzhon Zhurajev (Johnny) qua perfekte aranjis omno.
#000010
Eberhard Scholz paroladis pri l’importanteso di krear nova Idogrupi en multa urbi dil mondo. Il montris, de l’exemplo di la Ido-amiki di Berlin, la neremplasebla avantaji di Ido-organizuri.
La grupo di Berlin konsistas ek kin konstanta membri e plusa studianta membri. La qualesi, preferaji e specalesi di singla duranta membro kinopligas l’efikiveso di la tota grupo.
La Ido-amiki di Berlin editas la revuo Ido-Saluto, produktis propagili por Ido en sep lingui, laboris pri la Germana dicionario e la retsituo, skribis al parlementani Europana ed asistis, reprezentante Ido, la ferio linguala, Expolingua.
Se per Internet multa homi venas ad Ido, personala nemediata kontakti kreas amikeso e produktas nova rezultaji e posibligas rapida progresi pri la linguo.
Pluse nur organizuri esas respektata kom parteneri oficala. Konseque Eberhard Scholz pregis singlu ganar kunlukteri e fondar Ido-grupeti.
#000014
Günter Schlemminger, anke membro dil Ido-amiki di Berlin, naracis quale la revuo Ido-Saluto esas produktata. Ca revuo esas la rezultajo di la laboro da plura personi.
Li asemblas su singla semano en la rezideyo dil sindikato ver.di por, inter altro, selektar l’artikli por Ido-Saluto qui esas korektigita da Günter Anton.Pose Hans-Georg Winkler paginifas por la revuo per sua komputoro e disdonas a la cetera membri l’imprimprobo quan omni lektas por trovar erori o defekti. Alfred Neussner propozas tre utila korektiguri.
Pose Rudolf Gensch kun la projeto imprimigas cirkume 250 exempleri. Fine Eberhard Scholz sendas paketeto postala ad Alfred Neussner qua realigas l’expedio segun sua listo.
#000015
Dum la renkontro, plura produktaji di la Germana idisti (Germana Ido-Societo ed Idoamiki Berlin) esis prizentata inkluzita la Ido-kalendario 2010 da dro Groth, la broshuro pri Wilhelm Ostwald,la kamizi por la renkontro di Tallinn, la Ido-propagili skribita da Ferdinand Möller e tradukita aden plura lingui, ec.
#000016
Johnny parolis pri l’importanteso di atraktar yuni ad Ido e quale obtenar lo. La yuni lektas poka libri ma uzas ofte la nova teknologii quale Internet. Pro to oportas laborar por ke Ido esez videbla ed uzebla per ca nova teknologii. Altra moyeno atraktar yuni ad Ido esus montrar tre klare ke lernar la linguo Ido tre faciligas pose la lerno di lingui quale la Franca, la Hispana o l’Italiana. Johnny ja laboris pri ca temo kun yuni. Cetere, yuni prizus plue vakancokampeyi pri Ido ube la lerno di la linguo esus plu ludala kam tradicionala renkontri. Fundamentale, Johnny volus ke la linguo Ido esos jerata quale komercala entraprezo, definante preciza skopi por Ido ed evaluante la rezultaji.
#000017
Dum la debati, Gaël Richard expresis sua konvinkeso ke l’ideo, segun qua la linguo Ido povas divenor la bazo por ula europana auxiliara linguo, ne esas utopia ma tote posibla. Il memorigis la raporto da Profesoro Grin qua montris ke, se l’UE adoptus ula konstruktita linguo kom auxiliara linguo, ol sparus 25 miliardi € singla yaro. Por atingar ta skopo, oportas skribar nova lernolibri e dicionarii (kun la nova vorti) ed anke libri explikanta per preciza argumenti, ekonomikala, kulturala e linguistikala, pro quo Ido esus ecelanta europana linguo. Nur esquado povas parfinar ta verko di qua la linguistikala e ciencala qualesi devos esar sat bona por esar prizentata ad eminenta linguistikisti e ciencisti.
#000018
A listo di problemi urjante diskutenda e solvenda pri la linguo e l’Idistaro
#000020
Retre a la komencpagino pri l'internaciona Ido-renkontro 2009
#000021